আসাদুজ্জামান সাজু, লালমনিরহাট প্রতিনিধি :: টিনের চালার একটি ঝুঁপড়ি ঘরে চলছে ধাত্রী ফিরোজা বেগমের মা ও শিশু সেবা কেন্দ্র। ওই কেন্দ্রে নিয়মিত সন্তান প্রসব করান ফিরোজা বেগম। তার ভুল চিকিৎসায় কারণে এক নব-জাতকের মৃত্যুর ঘটনায় লালমনিরহাটের হাতীবান্ধা থানায় অভিযোগ দিয়েও প্রতিকার না পাওয়ায় ক্ষুব্ধ স্থানীয়রা। ফলে ওই মা ও শিশু সেবা কেন্দ্রটি বন্ধের দাবীতে লালমনিরহাট সিভিল সার্জনের নিকট আবেদন করেছেন ক্ষতিগ্রস্থ একটি পরিবার। ফিরোজা বেগম লালমনিরহাটের হাতীবান্ধা উপজেলার বড়খাতা রেলওয়ে কলোনীর ফজুল হকের স্বামী পরিত্যাক্তা মেয়ে। অভিযোগ উঠেছে, ধাত্রী ফিরোজা বেগম ক্ষমতাধর হওয়ায় স্থানীয় স্বাস্থ্য বিভাগ ঝুঁপড়ি ঘরে মা ও শিশু সেবা কেন্দ্র দেখেও না দেখার ভান করে চলছে।